অসুস্থতার মধ্যেও স্বস্তিতে খালেদা জিয়া
কারাগার থেকে নিজ বাসায় ফেরার পর থেকে কোয়ারেন্টাইনে আছেন বিএনপি চেয়ারপারসন খালেদা জিয়া। কারও সঙ্গে দেখা পর্যন্ত করছেন না তিনি। শুধুমাত্র তার ব্যক্তিগত সেবিকা শাকিলা ও গৃহকর্মী ফাতেমা বেগম তার দেখাশোনা করছেন।
গুলশানে খালেদা জিয়ার বাসভবন ফিরোজায় কর্মরত একজন কর্মকর্তা সমকালকে জানান, খালেদা জিয়া তার রুম থেকে কখনো নীচে নামছেন না কিংবা কেউ দ্বিতীয়তলায় উঠছেন না। পরিচর্যা আর সেবার জন্য সেবিকা ও গৃহকর্মী তার কাছাকাছিই থাকছেন। তারাও কেউ নীচে নামেন না। খালেদা জিয়ার ডায়াবেটিক পরীক্ষার জন্য প্রতিদিন রক্ত পরীক্ষা করানো হচ্ছে।
ডা. এজেডএম জাহিদ হোসেন সমকালকে বলেন, খালেদা জিয়ার শরীর তেমন একটা ভালো নেই। বিগত দিনে দলের পক্ষ থেকে এবং পরিবারের পক্ষ থেকে খালেদা জিয়ার অসুস্থতা নিয়ে যেসব কথা বলা হয়েছে তার প্রত্যেকটি সত্যি ছিলো। যার প্রমাণ গত বুধবার দেশবাসী দেখেছেন। এখন তিনি কঠোরভাবে কোয়ারেন্টাইন মেনে চলছেন। মোট ১৪দিন তিনি এভাবে থাকবেন। এর মধ্যে তার চিকিৎসাও চলবে। ইতিমধ্যে উন্নত চিকিৎসা শুরু করা হয়েছে বলেও তিনি জানান।